A Tanács 1225/89/EGK rendelete

(1989. május 3.)

az olaj- és zsírpiac közös szervezésének létrehozásáról szóló 136/66/EGK rendelet módosításáról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel a legutóbb a 2210/88/EGK rendelettel [4] módosított 136/66/EGK rendelet [5] 5. cikke meghatározza az ugyanebben a cikkben említett különleges rendelkezések kedvezményeire jogosult olívaolaj-kistermelő fogalmát; mivel különösen a hatékony igazgatás céljainak érdekében ezt a meghatározást felül kell vizsgálni;

mivel a 136/66/EGK rendelet 26. cikke előírja, hogy az olajos magvak felvásárlási ára a Tanács által az adott gazdasági évre megállapított intervenciós ár 94 %-a lehet; mivel a havi emelések az intervenciós felvásárlással érintett termékekre vonatkoznak, akárcsak a "dupla nullás" repcemagra vonatkozó pótlék; mivel abban az esetben, ha a maximális garantált mennyiség túllépésére kerül sor, a felvásárlási árat ugyanolyan összeggel kell kiigazítani, amennyivel a támogatás mértékét igazították ki; mivel az egyértelműség kedvéért ezt a rendelkezést pontosabban kell megfogalmazni;

mivel a repce- és napraforgómag intervenciós hivataloknak történő eladása csak kivételes lehet; mivel a hatékony és eredményes piaci gazdálkodás követelményei megkívánják, hogy az ilyen magvak értékesítését az azokat felhasználó vállalkozások felé ösztönözzék; mivel ennélfogva a termelők által az intervenciós hivatalok felé történő értékesítést korlátozni kell;

mivel a 136/66/EGK rendelet 25. cikke meghatározza azokat az időpontokat, amelyektől fogva a havi emeléseket alkalmazni kell; mivel a nagyobb rugalmasság érdekében ezeket az időpontokat abban a rendeletben kell megállapítani, amely meghatározza a gazdasági év során alkalmazandó havi emeléseket;

mivel a kereskedelmi ügyletek nagyobb stabilitása érdekében rendelkezés született az olívaolajra vonatkozó visszatérítések előzetes rögzítéséről; mivel a tapasztalat azonban azt mutatta, hogy bizonyos körülmények között, különösen, ha az érdekelt felek ezzel a lehetőséggel nem rendeltetésszerűen élnek, fennáll a veszély, hogy a piacon nehézségek merülnek fel;

mivel az ilyen helyzetek orvoslása érdekében biztosítani kell az intézkedések gyors meghozatalának lehetőségét; mivel a Bizottságot ezért fel kell hatalmazni, hogy az irányítóbizottsággal folytatott konzultációt követően ilyen intézkedéseket fogadjon el, sőt sürgős esetben anélkül is, hogy megvárná, amíg a bizottság összeül,

ELFOGADTA EZT A RENDELETET:

1. cikk

A 136/66/EGK rendelet a következőképpen módosul:

1. - Az 5. cikk (1) bekezdésének második és hatodik albekezdésében, valamint

- az 5. cikk (2) bekezdésének első francia bekezdésében

a "300" helyébe "400" lép.

2. A 20. cikk a következő bekezdéssel egészül ki:

"(4) Amennyiben a piaci helyzet vizsgálata a visszatérítés előzetes rögzítésére vonatkozó rendelkezések alkalmazásából fakadó nehézségeket tár fel, illetve amennyiben ilyen nehézségek felmerülésének veszélye áll fenn, a 38. cikkben megállapított eljárással összhangban határozni lehet e rendelkezéseknek a szükséghez mért lehető legrövidebb időre történő felfüggesztéséről.

Rendkívül sürgős esetben a Bizottság a rendelkezésére álló összes információ alapján a helyzet vizsgálatát követően határozhat úgy, hogy az előzetes rögzítést három munkanapot meg nem haladó időszak erejéig felfüggeszti.

A felfüggesztés ideje alatt előzetes rögzítés iránti igényt tartalmazó engedélykérelmek nem nyújthatók be."

3. A 24a. cikk (1) bekezdése helyébe a következő rendelkezés lép:

"(1) Az irányárat, az intervenciós árat és az intervenciós felvásárlási árat a "dupla nullás" repcemag esetében pótlékkal kell megnövelni."

4. A 25. cikk első albekezdése helyébe a következő rendelkezés lép:

"Az értékesítés ütemezése érdekében az irányárat, az intervenciós árat és az intervenciós felvásárlási árat havonta emelni kell egy, a repcemagok esetében a gazdasági év ötödik hónapjával, a napraforgómag esetében pedig a gazdasági év negyedik hónapjával kezdődő, a későbbiekben meghatározandó, legalább öt hónapos időszak során, mindhárom ár esetében azonos összeggel."

5. A 26. cikk (1) bekezdésének első albekezdése helyébe a következő rendelkezés lép:

"Az intervenciós hivatalok a felajánlott, Közösségből származó magokra november 1-jétől május 31-éig bonyolítanak felvásárlásokat, a Spanyolországban és Portugáliában felajánlott napraforgómag esetében pedig augusztus 1-jétől április 30-áig, a (2) és (3) bekezdéssel összhangban meghatározott feltételek szerint. A felvásárlási ár az intervenciós ár 94 %-a.

Adott esetben az árat a havi emeléssekkel és a 24a. cikk (4) bekezdésében említett pótlékkal meg kell növelni, és a 27a. cikkben foglaltak szerint ki kell igazítani."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet a repcemagok esetében 1989. július 1-jétől, napraforgómag esetében 1989. augusztus 1-jétől, az olívaolaj tekintetében 1989. november 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1989. május 3-án.

a Tanács részéről

az elnök

P. Solbes

[1] HL C 82., 1989.4.3., 15. o.

[2] HL C 120., 1989.5.16.

[3] 1989. március 31-i vélemény (a Hivatalos Lapban még nem tették közzé).

[4] HL L 197., 1988.7.26., 1. o.

[5] HL 172., 1966.9.30., 3025/66. o.

--------------------------------------------------